ทองปักหัวลงยังไม่ควรซื้อข่าวลบรุมเร้า
จิตติ ชี้ราคาทองโลกเหวี่ยงแรง 118 เหรียญสหรัฐในเดือน พ.ค.นี้ ยังไม่ควรทุ่มซื้อ สัญญาณไม่ชัดว่าจะขึ้นหรือดำดิ่ง
15 พ.ค. 2554

จิตติ ชี้ราคาทองโลกเหวี่ยงแรง 118 เหรียญสหรัฐในเดือน พ.ค.นี้ ยังไม่ควรทุ่มซื้อ สัญญาณไม่ชัดว่าจะขึ้นหรือดำดิ่ง
นายจิตติ ตั้งสิทธิ์ภักดี นายกสมาคมค้าทองคำ เปิดเผยว่า ในช่วงสองสัปดาห์นี้ราคาทองคำในตลาดโลกผันผวนสูง โดยช่วงราคาแตกต่างกันถึง 118 เหรียญสหรัฐต่อออนซ์ จากระดับสูงสุด 1,579 เหรียญสหรัฐต่อออนซ์ เทียบกับต่ำสุดที่ 1,461 เหรียญสหรัฐต่อออนซ์ แต่ค่าเงินบาทที่อ่อนค่าลงทำให้ราคาในประเทศขึ้นน้อยกว่าเพียง 550 บาทต่อน้ำหนักทองคำหนึ่งบาท 



จิตติ
ทั้งนี้ แนวโน้มราคาทองคำในตลาดยังมีทิศทางไม่ชัดเจนว่าจะปรับตัวขึ้นหรือจะลดลงต่อเนื่อง ดังนั้นคนที่มีทองอยู่ในมือยังไม่ต้องรีบขาย ส่วนผู้ที่ต้องการซื้อก็ควรจะรอให้ราคาลงมาอีกหน่อยและควรจะจำกัดจำนวนไม่เกิน 30% ของปริมาณที่ต้องการซื้อทั้งหมด 
“ราคาแถว 1,500 เหรียญสหรัฐ ยังถือว่าแพงและสูงกว่าต้นทุนจากเหมืองที่ประมาณ 700 เหรียญสหรัฐต่อออนซ์ หากกองทุนเก็งกำไรที่ซื้อขายสัญญาทองคำล่วงหน้ายังขายออกมาเหมือนเมื่อช่วงต้นเดือน พ.ค. ราคาก็มีโอกาสจะปรับตัวลงต่อ แต่ก็หวังว่าจะไม่ทรุดหนักเหมือนก่อนหน้านี้” นายจิตติ กล่าว
ล่าสุด วันที่ 14 พ.ค.ที่ผ่านมา ราคาทองคำแท่ง รับซื้อบาทละ 2.14 หมื่นบาท ขายออกบาทละ 2.15 หมื่นบาท ลดลง 150 บาท 
ด้านตัวเลขเงินเฟ้อของสหรัฐเดือน เม.ย.พุ่งขึ้นเกินคาด และค่าเงินเหรียญสหรัฐที่อ่อนค่าลงเมื่อวันที่ 13 พ.ค.ที่ผ่านมา ส่งผลให้ราคาโลหะเงินเพิ่มขึ้นเล็กน้อย ขณะที่ราคาทองคำปรับตัวลดลง โดยสัญญาทองคำตลาด COMEX  ส่งมอบเดือน มิ.ย. ปรับตัวลดลง 13.20 เหรียญสหรัฐ มาปิดที่ 1,493 เหรียญสหรัฐต่อออนซ์ และดัชนีดาวโจนส์ร่วงลงแรง 100 จุด ปิดที่ระดับ 12,595 จุด